'Ons vrees vir ons lewens' | Maroela Media
Schalk en Leoni van der Merwe tydens die regstreekse uitsending op Facebook. Die egpaar is glo by 'n plek van veiligheid aangesien hulle vir hul lewens vrees.
Die entstof-aktivis Schalk van der Merwe en sy vrou, Leoni, is na afloop van hul vrylating Donderdag na 'n plek van veiligheid geneem aangesien hulle glo vir hul lewens vrees.
Die egpaar het Saterdagaand in 'n regstreekse uitsending op Facebook gesê dat "hulle baie goeie redes het" om bang te wees en dat hul inhegtenisneming niks anders as 'n komplot is nie.
Maroela Media het vroeër berig dat die Van der Merwes daarvan beskuldig word dat hulle 'n lys van mense het wat hulle wil laat vermoor, en dat Van der Merwe glo dreigende e-posse aan sy eksvrou gestuur het.
Die egpaar het egter Saterdag gesê daar is slegs een klag van sameswering om moord te pleeg, en dat hulle eers later van die sogenaamde moordlys uitgevind het.
"Ons ken nie eens die ander sogenaamde slagoffers op die lys nie," het Van der Merwe gesê.
Leoni meen die hele saak is 'n "strik".
Schalk en Leoni van der Merwe. (Foto: Facebook)
Hulle is einde verlede maand by 'n winkelsentrum in Pretoria-Noord in hegtenis geneem en Donderdag op borgtog van R5 000 elk vrygelaat. Hulle was 'n week lank by die Kgosi Mampuru-gevangenis aangehou – hy in die aanhoudingselle by die tronk en Leoni in 'n geïsoleerde Covid-19-vertrek.
"Die was 'n pynlike ervaring waardeur ek nooit weer wil gaan nie," het Van der Merwe gesê.
Hy het glo reeds laringitis en middeloorontsteking onder lede gehad toe hy in hegtenis geneem is en voer aan dat hy geen mediese behandeling tydens sy aanhouding ontvang het nie. Dít nadat hy glo uitdruklik aan beamptes gesê het hy is siek.
Van der Merwe was sigbaar bleek toe hy Donderdag in die Pretoria-Noord-landdroshof verskyn het, en het ook opgegooi.
Hoewel Leoni se aanhoudingservaring ietwat beter was, is sy ook sonder haar chroniese medikasie in hegtenis geneem en aangehou. Die egpaar het nie onthul waarvoor sy die medikasie gebruik nie.
Schalk van der Merwe en sy vrou, Leoni, is Donderdag borgtog van R5000 elk toegestaan (Foto: Tania Heyns, Maroela Media)
"Sy is van staal gemaak. Ek is so trots op haar," het Van der Merwe tydens die uitsending gesê.
Van der Merwe sê hy is steeds siek, maar dat hy intussen private mediese behandeling by die plek van veiligheid ontvang het waar hulle tans tuisgaan.
Mike Bolhuis aan boord
Die egpaar het die private speurder Mike Bolhuis aangestel om nou namens hulle op te tree. Hul regspan, Vogel Ing., behartig hulle saak.
"Ons hoop dat die verhoor gou sal begin sodat ons kan aangaan met ons lewens.
"Intussen sal ons ons werk voortsit wat so skielik onderbreek is."
Die egpaar sal op 6 April weer in die hof verskyn.
Charlotte Maxeke selfs nóg later oop weens diefstal
Waar 'n rokie trek, moet 'n vuurtjie brand . . .
Jy moet ingeteken wees om te stem24-20Jy moet ingeteken wees om te stem
Wonderlik hoe julle nou onskuldig pleit. Wat ek op Carte Blanche gekyk het is julle glad nie engele nie.
Jy moet ingeteken wees om te stem24-21Jy moet ingeteken wees om te stem
Aag shame , né
Ek het gedink dit is n komplot,die derde magte hou nie van mense wat teen die nuwe wêreld orde is nie.